บิ๊กชินคอร์ปมาสเตอร์แอดสุดยอด
36 บริษัท และผู้บริหาร บจ. รับรางวัล SET Awards 2012 บิ๊กชินคอร์ปมาสเตอร์ แอด คว้าซีอีโอยอดเยี่ยม
23 พ.ย. 2555

36 บริษัท และผู้บริหาร บจ. รับรางวัล SET Awards 2012 บิ๊กชินคอร์ปมาสเตอร์ แอด คว้าซีอีโอยอดเยี่ยม
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยถึงรางวัล SET Awards 2012 ว่า ผู้ได้รับรางวัลผู้บริหารสูงสุดของบริษัทจดทะเบียนทั้งจากตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ (Best CEO Awards) ประจำปี 2555 ได้แก่ นายสมประสงค์ บุญยะชัย ประธานกรรมการบริหาร บริษัท ชิน คอร์ปอเรชั่น (INTUCH) และนายนพดล ตัณศลารักษ์ ประธานเจ้าหน้าที่บริหาร บริษัท มาสเตอร์ แอด (MACO) 
“ทั้งสองคนเป็นผู้บริหารที่มีความเป็นเลิศของแต่ละตลาดในปีนี้ มีความโดดเด่นในด้านความเป็นผู้นำที่นำพาองค์กรสู่การเติบโตและแข็งแกร่ง การยึดหลักการกำกับดูแลกิจการที่ดี การมีวิสัยทัศน์และความสามารถในเชิงกลยุทธ์ การทำประโยชน์ต่อธุรกิจและสังคม ตลอดจนการให้ความสำคัญแก่ผู้ลงทุน” นายจรัมพร กล่าว
ทั้งนี้ รางวัล SET Awards 2012 มอบให้แก่บริษัทและผู้บริหารสูงสุดในแวดวงตลาดทุน 36 บริษัท 
นายนพดล ประธานเจ้าหน้าที่บริหาร MACO กล่าวภายหลังได้รับรางวัลว่า บริษัทให้ความสำคัญด้านพนักงาน การบริหารความเสี่ยง การจัดการต้นทุน ปัจจัยเหล่านี้สนับสนุนให้ผลประกอบการดีขึ้นตามลำดับ
สำหรับในระยะ 3 ปีที่ผ่านมา ปี 2553 กำไรของบริษัทเติบโตในอัตรา 100% ปี 2554 ขยายตัว 50% และในปีนี้น่าจะเติบโตในระดับ 25% ได้ ส่วนรายได้คาดว่าจะอยู่ที่ระดับกว่า 700 ล้านบาท ด้วยขนาดมูลค่าหลักทรัพย์ตามราคาตลาด (มาร์เก็ตแคป) ประมาณ 1,700 ล้านบาท เพิ่มขึ้นจากปี 2546 ที่เข้าจดทะเบียนในตลาดหุ้นครั้งแรก อยู่ที่ระดับ 1,400 ล้านบาท 
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) เปิดเผยว่า ปตท. ได้รับรางวัลบริษัทจดทะเบียนด้านความรับผิดชอบต่อสังคมยอดเยี่ยมประจำปี 2555 แสดงให้เห็นถึงความมุ่งมั่นทุ่มเทของ ปตท. ในการดำเนินงานด้านความรับผิดชอบต่อสังคมอย่างจริงจังและต่อเนื่อง โดย ปตท. ได้ดำเนินโครงการทั้งด้านชุมชน สังคม และสิ่งแวดล้อม อาทิ โครงการปลูกป่าถาวรเฉลิมพระเกียรติฯ โครงการรักษ์ป่าสร้างคน 84 ตำบลวิถีพอเพียง โครงการรางวัลลูกโลกสีเขียว และโครงการรณรงค์การปลูกหญ้าแฝก เป็นต้น
ด้านนายไพบูลย์ ดำรงชัยธรรม ประธานกรรมการ บริษัท จีเอ็มเอ็ม แกรมมี่ ได้รางวัลบริษัทจดทะเบียนด้านการรายงานบรรษัทภิบาลดีเยี่ยม